Strandganger in Umhlanga doodgeskietParamedici is Dinsdagoggend na die Whalebone-loopbrug ontbied. (Foto: Verskaf) ŉ Strandganger is Dinsdagoggend by die Umhlanga-strand in Durban doodgeskiet nadat hy glo in ŉ onderonsie met ŉ ander man betrokke was. Shawn Herbst, woordvoerder van Netcare 911, sê paramedici is tussen 10:00 en 11:00 na die Whalebone-loopbrug ontbied ná gerugte van ŉ skietery. “Ooggetuies beweer dat twee volwasse mans in ŉ geskil betrokke was toe een van hulle glo ŉ vuurwapen uitgepluk en die slagoffer in die buik geskiet het,” sê hy. Konst. Thenjiswa Ngcobo, polisiewoordvoerder, het aan Maroela Media bevestig dat twee mans, onderskeidelik 36 en 34 jaar oud, by die onderonsie betrokke was. Toe paramedici op die toneel aankom, het die ouer man se hart reeds gaan staan. “ŉ Gevorderde lewensondersteunende resussitasie is deur noodsorgpraktisyns en ŉ ander private ambulansdiens begin,” sê Herbst. “Ongelukkig het die pasiënt se toestand, ondanks alles moontlik wat vir hom gedoen is, vinnig versleg en hy is op die toneel dood verklaar.” Die slagoffer is op die toneel dood verklaar. (Foto: Verskaf) Die slagoffer se identiteit is nog nie amptelik bekend gemaak nie. Volgens Ngcobo is die hoofverdagte egter reeds in hegtenis geneem op aanklag van moord. “Hy sal na verwagting eersdaags in die hof verskyn.” Speurders verbonde aan die polisiestasie in Durban-Noord se ondersoek na die omstandighede van die noodlottige skietvoorval duur intussen voort.